Mistä on kyse? Päiväkotien ja -koulujen homeongelmat ovat jatkuneet niin pitkään, että osassa kiertää jo seuraava sukupolvi

Jos mitään ei tehdä, altistuvien lasten määrä moninkertaistuu tulevina vuosina

Lapsille ei välttämättä jää pysyviä sairauksia, mutta herkkyys oireiluun kasvaa

Suomesta on vaikeampi löytää koulu, jossa ei ole mitään kosteusvauriota kuin koulu, jossa on jokin kosteusvaurio.

Joka viides neliö on terveydelle vaarallinen: merkittävä homeongelma muhii jopa 20 prosentissa koulujen ja päiväkotien pinta-alasta. Näissä tiloissa oleskelee päivittäin tuhansia lapsia.

Homeneliöiden määrä kasvaa karkeasti 15 prosenttia vuodessa, samoin homeelle altistuvien lasten. Näin oireilevia lapsia voi olla tuplaten esimerkiksi kuuden vuoden kuluttua.

Lapsi voi elää terveen aikuiselämän

Hyvä uutinen on, että home ei välttämättä johda väestön krooniseen sairastumiseen. Oireista voi päästä eroon, kunhan rakennuksesta pääsee eroon.

- Jos altistuminen loppuu, lapsi voi elää ihan terveen aikuiselämän. Oireet häviävät pikkuhiljaa eivätkä näytä jäävän pysyväksi toimintakykyä haittaavaksi ongelmaksi, luojan kiitos, sanoo professori Kari Reijula Työterveyslaitoksesta.

Reijula on tutkinut homeasioita parikymmentä vuotta ja veti tutkimusryhmää, joka julkaisi lokakuussa Suomen tähän saakka mittavimman homeraportin.

Kerran sairastunut reagoi kuitenkin herkemmin. Kun homeen haistaa, oireet saattavat palata.

Kouluissa kiertää seuraava sukupolvi

Homeprofessori laskeskelee, että ongelmarakennusten kautta on kulkenut jo yksi ellei kaksi sukupolvea. Rakentamisen villit vuodet alkoivat 1960-luvulla: päiväkoteja ja kouluja nousi kuin sieniä sateella. Homeongelmiin alettiin herätä 1990-luvulla.

Nuhanehät nuokkuvat nyt samoissa homepäiväkodeissa kuin heidän äitinsä aikanaan.

Nykynuoriso kärsii 1990-luvun säästöpäätöksistä. Kouluja ei ole korjattu tai on korjattu huonosti. Huono korjaus sairastuttaa usein enemmän: kun sisäilma jää tiivistettäessä alipaineiseksi ja korvausilma otetaan rakenteista, ilmaan pöllähtävä mikrobiannos on isompi.

Vähättelemättä aikuisten tilannetta isoin epäkohta ovat oireilevat lapset. Kari Reijula

Kun nuori väestö on aiempaa atooppisempaa ja allergisempaa, nämä tekijät ovat yhdessä johtaneet siihen, että entistä useampi lapsi saa helpommin oireita sisäilmasta.

Homekoulusta hometyöpaikkaan?

Päiväkodeissa ei siis kasva sairas sukupolvi mutta paljon sairastava sukupolvi.

Monet vanhemmat tuskailevat tälläkin hetkellä, mikä on normaalia lapsen sairastelua ja mikä enemmän. Kosteissa päiväunihuoneissa nukkuvilla ja kosteissa luokissa istuvilla lapsilla on enemmän korvatulehduksia, keuhkoputkentulehduksia ja postiontelontulehduksia, ikävimmillään astmoja. Riski saada astma on näillä lapsilla jopa nelinkertainen.

Home koskettaa satojen perheiden elämää viikoittaisina tulehduskierteinä. Lapset tartuttavat vanhemmat ja riesa leviää. Siksi Reijula – vaikka työterveystutkija onkin – nimeää päiväkodit ja koulut kansanterveydellisesti suurimmaksi ongelmaksi.

- Yhtään vähättelemättä vakavasti sairastuneiden aikuisten tilannetta isoin epäkohta ovat tällä hetkellä oireilevat lapset. Onko heitä tulevaisuudessa kolmin- vai kuusinkertaisesti, sitä ei kukaan osaa laskea, hän painottaa.

Kun rakennusten kunto murenee, uhkana on että nuorten ikäluokkien tie vie homepäiväkodista homekouluun ja hometyöpaikkaan.